Jenter som slår

Høgskulelektor Sidsel Natland

Det er mandag kveld. På TV2 vises politiserien ”Anna Pihl”. Politikvinnen fra København er satt på en sak der en ung jente fra byens innvandrermiljø har blitt utsatt for vold. Hun vil ikke angi utøveren. For Pihls mannlige kollega er saken åpenbar: Jentas bror har banket henne! Han vanker i et gjenglignende miljø og har tidligere vært dømt for vold. Når det viser seg at broren har alibi, vendes blikket mot faren. Er det han som har slått sin datter? Han syns muligens datteren har blitt ”for dansk”? Anna Pihl tviler på at saken er så enkel. Hun retter heller blikket mot jentas egen bekjentskapskrets. Det viser seg at jenta har blitt banket opp av en jentegjeng på sin egen alder fordi hun har blitt kjæreste med en gutt som en av gjengjentene har vært sammen med. 

Det er med interesse jeg observerer at jenter og deres voldsprosjekt har blitt del av populærkulturens voldsbilder. Pihls kollega tematiserer dypt forankrede forestillinger om hvem den typiske voldsutøver er. Én ting er at vold ofte knyttes til forestillinger om at innvandrere er mer voldelige enn etnisk ”norske”, men det sentrale for meg er at vi er vant til å forholde oss til at gutter eller menn er utøvere av vold. I vår kultur knyttes vold til aspekter ved mannlighet. 

Når det gjelder jenter eller kvinner, er vi mest vant til at disse er ofre for vold utført av menn. Hvordan skal vi da forstå unge jenter som voldsutøvere? I mitt doktorgradsprosjekt har jeg intervjuet jenter som har utøvd vold mot andre jenter. Som kulturforsker er jeg opptatt av hva slags mening volden har for disse jentene. 
Mye av jentenes vold kan forstås ut i fra det vi vet om gutters og menns vold. Den som utøver vold, gir ofte handlingen et nytt navn slik at den ikke lenger oppleves som vold. Handlingen legitimeres ved at den var ”fortjent”, den må anses som en ”lærepenge” eller en ”hevn” som offeret selv måtte forstå ville komme. Det kan imidlertid være noen aspekter ved jentenes vold som kan nyanseres ved å fokusere på kjønn. Jeg har valgt å se nærmere på hvordan jentene forholder seg til vennskap og til normer for hvordan de mener jenter bør være.
Jentenes vold skjer ofte innenfor deres egne nettverk av venninner og bekjente. Gjennom intervjuer med de unge har jeg blitt interessert i vennskapets ”mørkere” sider: Vennskap kan dreie seg om makt og iscenesettelse av kjønn. Vennskap handler også om å understreke hvem man selv er. Jentene jeg har intervjuet, ser på seg selv som ærlige og redelige. Derfor forventer de at deres venninner også er slik. De skal ikke være som jenter flest, de som sladrer, setter ut rykter og ”smisker med de voksne”. Slike jenter blir av de voldelige jentene kalt for ”jente-jenter”.
Det er sterke idealer for hvordan vennskap skal praktiseres, samtidig er det en utbredt holdning at jenter av ulike grunner ikke er i stand til å leve opp til dette idealet. Gjennom å fortelle om vennskap, avdekkes normer for hvordan jenterollen skal praktiseres. De jentene som påberoper seg å leve opp til idealet, mener at de besitter det de regner som typiske ”gutte-egenskaper” som ærlighet, redelighet og lojalitet. De etterspør en måte å være jente på som rommer disse egenskapene, innbefattet å løse konflikter med fysisk vold om nødvendig. 
Jentene posisjonerer seg i forhold til kjønn når de snakker om vennskap. De etablerer et hierarki der de plasserer ”jente-jentene” nederst og seg selv på topp. Slik bidrar de selv til å rangere de det de ser på som maskuline egenskaper høyere enn feminine. 

For de voldelige jentene samspiller en slik hierarkisering med voldsbruk og legitimering av vold. Jentene er i en alder der båndene mellom vennskap og kjærester kan krysse og komme i konflikt. Et av de største svikene mot vennskap, er at en jente ”prøver seg på” ens kjæreste eller at en venninne blir sammen med ens eks-kjæreste for tidlig etter bruddet. Da aktualiseres begrepet ”hore” - ordet som trigger volden. De unges bruk av begrepet er komplekst, men én sentral betydning er at det markerer grenser for kjønn og seksualitet. 
Var det dette den unge jenta i Københavns fiktive politiunivers hadde forbrutt seg mot? Ved å bli sammen med en av gjengjentenes eks-kjærester, tråkket hun over en grense for hva du kan gjøre mot andre jenter. I de unge jentenes øyne ble hun en ”hore”. 
Vold handler også om identitet: Den som utøver vold, ønsker å anses som en person med makt og status. Ved å ikke handle, ville gjengjentene ha tapt denne statusen. Nå gjenopprettet de orden ved at jenta som tråkket over grensene, fikk sin straff. Volden blant jentene fungerer derfor disiplinerende fordi den gir signaler, ikke bare til offeret, men også til omverdenen. Volden signaliserer hva gjengjentene står for og hva offeret har blitt: En hore er et annenrangs menneske som kan ”bankes”. 
Hvorfor ville ikke offeret i Anna Pihls sak angi sine overgripere? Ut i fra den logikk jeg finner hos jentene jeg har intervjuet, kan også det forstås i sammenheng med at volden ofte skjer innenfor jentene egne nettverk. Offeret vet som regel selv at hun har tråkket over grenser og satt seg i en sårbar situasjon. Ofrene er kjent med voldens logikk: Det er offeret som skal skamme seg, for hun er selv skyld i at volden måtte skje.
---------------------------------------
Om forfatteren:
Sidsel Natland (f. 1972) er høgskulelektor ved HSF. Ho har vore stipendiat ved UiB, og er i sluttfasen av eit doktogradsarbeid der temaet er unge jenter som utøvarar av vald.
